
Tips til preparering av langrennsski

Utstyr til preparering av ski
Smøreprofil, smørejern, stålbørste, blå nylonbørste, sikling, midtrandsikling/klisterskrape, sandpapir #100-120, fiberlene, kork, klister, tørrsmurning, glider, skirens/klisterfjerner og gliderrens (for eksempel Vauthi clean & glide).
Om man mangler smøreprofil kan man legge skia over to stolrygger og få hjelp til å holde fast skia mens man preparerer.

Festesone på klassiske ski
Få hjelp i sportsbutikk som selger langrennsski til å måle opp og markere festesonen etter løperens kroppsvekt.
For å skape godt feste for festesmurning må festesonen rubbes opp med sandpapir #100/120. 

Tørrsmurning
Legg grunning ved stor slitasje eller lange turer: 
Alt. 1: varm inn grunnklister ved stor slitasje/skarp snø uten fare for nysnø i sporet 
Alt. 2: varm inn grunnvoks, grønn Toko eller Swix VG35, ved grovkornet snø
Alt. 3: varm inn Swix V30 blå ved finkornet snø/liten slitasje
	Nysnø/finkornet snø: forsiktig med for myk festevoks ved kuldegrader.
Gammel/omdannet snø: noe mykere voks enn temperaturen tilsier kan fungere. Behov for grunnklister eller grunnvoks?
Legge tørrsmurning: flere (4-6) tynne lag. Kork jevnt mellom hvert lag. Legg tørrsmurning i pyramideform slik at man får mest smurning der skia har høyest smørelomme. Topplaget korkes helt lett.
Strandbygdas favoritter - tørrsmurning: Swix V30, Swix V40, Swix V45, Swix VP55 og Toko nordic basewax green evt Swix VG35 grunnvoks.



Klister
Klister er aktuelt ved grovkornet/skarp/omdannet snø. 
Å dekke til herdet klister med tørrsmurning kan være aktuelt ved kuldegrader og når det er fare for finkornet snøblanding.
Grunnklister legges først på skia før mer klister eller tørrsmurning. Grunnklister bør avkjøles ute før man legger neste klisterlag.
Klister legges helst på skia i romtemperatur. Bruk varmepistol eller smørejern for å myke opp klisteret ved behov. Klister påføres skia i fiskebeinsmønster. Varmes og fordeles utover smøresonen med håndbaken eller tommelen. Klister bør stå til herding utendørs før nytt lag legges eller skiene skal brukes. Bruk gjerne håndrens for å fjerne klister fra håndbaken/tommelen.
Strandbygdas favoritter - klister: Vauthi Liquid KS base (flytende) evt. Rex blå evt Swix blå KX30 (grunnklister), Swix KX35 (mellomlag), Swix VM universal K22, Vauthi KF universal gold (blandingsføre).

Fjerne tørrsmurning og klister
Tørrsmurning: skrap vekk mest mulig med klisterskrape. Skirens strykes utover med fiberlene/papir– la virke noen sekunder. Tørk vekk/av. Tørk med tørt papir til slutt.
Klister: fiberlene papir legges over klister. Varm opp med smørejern. Skrap vekk. Skirens og tørk av.

Påføring av glidprodukter
Klassisk ski: aldri glider i festesonen.
Skøyteski: hele skien glides.
Tradisjonell glider: Ren ski (bruk gjerne gliderrens). Børst med stålbørste. Varm inn glider (husk riktig temperatur på smørejernet – sjekk gliderboksen). Avkjøling i romtemperatur i ca 10 min. Varm opp evt hard glider. Sikle vekk all glider. Avkjøling. Børsting med stålbørste (5-6 drag) og nylonbørste. 
Flytende glider: Ren ski (bruk gjerne gliderrens). Børst med stålbørste. Legg et tynt lag med flytende glider. La tørke. Børst med nylonbørste.
Jevnlig innvarming av tradisjonell glider gir best resultat. Flytende glider er ok for vedlikehold, men bør ikke erstatte innvarming av glider.
Ny ski, eller nyslipt ski: 3-4 innvarminger med varm glider (for eksempel Swix PS8/CH8). Sikle/børste + 3-4 innvarminger av kald glider (for eksempel Swix PS6 blå). Sikle/børste. Deretter er skia klar for bruk. En ny ski/nyslipt ski bør glides ekstra ofte i starten.
Strandbygdas favoritter - glidprodukter: Swix PS6/CH6 blå (fungerer alltid til trening og til de fleste konkurranser for barn og ungdom) og Vauthi Quick Liquid GW Polar (flytende).

Alle produsenter leverer gode produkter. Likevel vil vi anbefale å gjøre seg godt kjent med noen få produkter, i stedet for å ha mange smurninger som er tilnærmet like. God tur!

